Azərbaycan Respublikasının Dövlət himni haqqında əsasnamə


ƏSASNAMƏ 
l.Azərbaycan Respublikasının Dövlət himni Azərbaycan dövlətinin, onun müstəqilliyinin və birliyinin müqəddəs rəmzidir. 
Azərbaycan Respublikasının Dövlət himninə  dərin ehtiram bəsləmək onun hər bir vətəndaşının vətənpərvərlik borcudur. 

2.Azərbaycan Respublikasının Dövlət himni aşağıdakı hallarda ifa olunur:
 
a) dövlət bayramlarına həsr olunmuş  təntənəli yığıncaqların vəiclasların açılışı və bağlanışı zamanı; 

b) Hər gün Azərbaycan Respublikası milli televiziya və radio verilişlərinin əvvəlində və axırında; 

v) Azərbaycan xalqının və dövlətinin həyatında çox mühüm tarixi hadisələr münasibətilə, Azərbaycanın görkəmli siyasi, dövlət, 
hərbi xadimlərinin, milli qəhrəmanlarının, elm,  ədəbiyyat və incəsənət xadimlərinin  şərəfinə abidələrin və lövhələrin açılışı
zamanı; 

q) Dövlət və ictimai orqanlar, müəssisələr, idarələr və təşkilatlar tərəfindən keçirilən mərasimlər və digər təntənəli tədbirlər 
zamanı Azərbaycan Respublikasının Dövlət bayrağı qaldırılarkən; 

ğ) Azərbaycan Respublikasına rəsmi görüşə  gələn xarici ölkələrin dövlət və hökumət başçıları qarşılanarkən və yola 
salınarkən-müvafiq ölkənin Dövlət himni ifa olunduqdan sonra. 

3. Azərbaycan Respublikasının Dövlət himni orkestr, xor, orkestr-xor tərəfindən, yaxud başqa vokal üsulla və alətlər vasitəsilə
ifa olunur. Bunun üçün səsyazma vasitələrindən də istifadə edilə bilər. Bütün hallarda Azərbaycan Respublikasının Dövlət himni tam 
ifa olunur. 

4. Azərbaycan Respublikasının Dövlət himni “Azərbaycan Respublikasının Dövlət himni haqqında” Azərbaycan 
Respublikasının 1992-ci il 27 may tarixli Qanunu ilə  təsdiq edilmiş mətnə və musiqi redaksiyasına tam müvafiq surətdə ifa olunmalıdır. 
5. Azərbaycan Respublikasının Dövlət himni camaat qarşısında ifa olunarkən oradakılar himni ayaq üstə dinləməli və ya oxumalıdırlar. 

6. Hərbi hissələrdə, hərbi gəmilərdə, daxili işlər və milli təhlükəsizlik orqanlarında Azərbaycan Respublikasının dövlət 
himninin ifa olunması, habelə himn ifa edilərkən hərbi qulluqçuların, daxili işlər və milli təhlükəsizlik orqanlarının sıravi və  rəis heyətinə
aid  şəxslərin  əsgəri rəsmi təzim etməsi hərbi nizamnamələrlə  və Azərbaycan Respublikasının müdafiə naziri, daxili işlər naziri və
milli təhlükəsizlik naziri tərəfindən müəyyən edilən qaydalarla tənzimlənir. 

7. Azərbaycan Respublikasının Dövlət himninin musiqisi və mətni əlifba kitabının birinci səhifəsində dərc olunur. 
Ümumtəhsil məktəblərində, texniki-peşə, orta ixtisas məktəblərində, ali məktəblərdə  və başqa tədris müəssisələrində yeni 
dərs ilinin birinci dərsi Azərbaycan Respublikasının Dövlət himninin öyrənilməsinə və ifasına həsr edilir. 

8. Respublika və beynəlxalq idman yarışları keçirilərkən Azərbaycan Respublikasının Dövlət himninin ifa olunması qaydası
respublika və beynəlxalq idman təşkilatlarının mövcud praktikası nəzərə alınmaqla müəyyən edilir. 

9. Respublika idarələri və  təşkilatları xarici dövlətlərin ərazisində  təntənəli tədbirlər keçirərkən Azərbaycan Respublikasının 
Dövlət himni Azərbaycan Respublikası Xarici  İşlər Nazirliyinin müəyyən etdiyi qaydalara müvafiq surətdə, onların olduqları ölkənin 
praktikası və yerli adətləri nəzərə alınmaqla ifa edilir. 

10. Azərbaycan Respublikasının Dövlət himninin daxili işlər və milli təhlükəsizlik orqanlarında, tədris müəssisələrində, idman 
yarışları zamanı, habelə Azərbaycan Respublikasının idarələri və təşkilatları  tərəfindən xarici dövlətlərin  ərazisində  tədbirlər 
keçirilərkən ifa olunması qaydaları bu  Əsasnamənin tələbləri  əsas götürülməklə müəyyən edilir.
 
11. Bu  Əsasnamənin dəqiq yerinə yetirilməsinə  nəzarət etmək dövlət orqanlarının, müəssisələrin, idarələrin, təşkilatların, siyasi 
partiyaların, ictimai birliklərin, həmkarlar ittifaqlarının və digər ictimai qurumların rəhbərlərinə həvalə olunur.

AZƏRBAYCAN RESPUBLİKASININ DÖVLƏT HİMNİ 
Azərbaycan! Azərbaycan! 
Ey qəhrəman övladın şanlı Vətəni! 
Səndən ötrü can verməyə cümlə hazırız! 
Səndən ötrü qan tökməyə cümlə qadiriz! 
Üçrəngli bayrağınla məsud yaşa! 
Minlərlə can qurban oldu! 
Sinən hərbə meydan oldu! 
Hüququndan keçən əsgər, 
Hərə bir qəhrəman oldu! 
Sən olasan gülüstan, 
Sənə hər an can qurban! 
Sənə min bir məhəbbət 
Sinəmdə tutmuş məkan! 
Namusunu hifz etməyə, 
Bayrağını yüksəltməyə
Cümlə gənclər müştaqdır! 
Şanlı Vətən! Şanlı Vətən! 
Azərbaycan! Azərbaycan! 

Azərbaycan Respublikası dövlət rəmzlərinin statusu 1995-ci il noyabrın 12-də ümumxalq referendumunda qəbul olunmuş
Azərbaycan Respublikasının Konstitusiyasında müəyyənləşdirilmişdir: 

Maddə 23. Azərbaycan dövlətinin rəmzləri. 

l. Azərbaycan Respublikasının dövlət rəmzləri Azərbaycan  103 Respublikasının Dövlət bayrağı, Azərbaycan Respublikasının Dövlət 
gerbi və Azərbaycan Respublikasının dövlət himnidir. 

III. Azərbaycan Respublikası Dövlət bayrağının və Azərbaycan Respublikası Dövlət gerbinin təsviri, Azərbaycan Respublikası
Dövlət himninin musiqisi və mətni Konstitusiya qanunu ilə müəyyən edilir. 

Maddə 75. Dövlət rəmzlərinə hörmət. 
Hər bir vətəndaş Azərbaycan Respublikasının dövlət rəmzlərinə-bayrağına, gerbinə və himninə hörmət etməlidir.

Həmçinin bax 
Azərbaycan Respublikasının Dövlət gerbi haqqında əsasnamə
Azərbaycan Respublikasının Dövlət bayrağı haqqında əsasnamə

Əsasnamələr